བལ་ཡུལ་དུ་སླེབས་པ་ནས་བཟུང་ང་ཚོའི་སེམས་པར་སྔར་མེད་ཀྱི་སྤྲོ་སྣང་ཞིག་སྐྱེས་བྱུང་།དེ་ནི་བལ་ཡུལ་གྱི་དྲོད་གྲང་སྙོམས་པའི་གནམ་གཤིས་དང་གཤིས་ཀ་འཇམ་ཞིང་འགྲོག་འདྲིས་བདེ་བའི་ཡུལ་མི་རྣམས་ཀྱི་བཟང་སྤྱོད་དང་འབྲལ་ཐབས་མེད་པ་ཞིག་རེད།ཕྱོགས་ཀུན་ལྗང་མདོག་ལྡན་པའི་ཚང་ཚིང་གིས་རབ་ཏུ་མཛེས་པའི་ཁོར་ཡུག་དེ་རུ་ང་ཚོ་ཟླ་གཅིག་རང་སྡོད་རྒྱུ་བྱུང་།ང་ཚོས་ཀྱང་དུས་ཚོད་དེ་དམ་འཛིན་བྱས་ཏེ་བལ་ཡུལ་གྱི་གནས་ཆེན་འགར་སྐོར་བསྐྱོད་བྱས་པ་ཡིན།སྤྱིར་བལ་བོའི་ཡུལ་འདི་ཕྱི་ནང་ཐུན་མོང་གི་ཆོས་ལུགས་དར་ཡུལ་དུ་སོང་གཤིས་ད་ལྟའི་ཆར་ཡང་ཧིན་དྷི་བའི་ཆོས་སྲོལ་འཛིན་པ་ཆེས་མང་ནའང་།དེ་དག་གི་ཁྲོད་དུ་ནང་པར་དད་མོས་བྱེད་མཁན་གྱི་སྐྱེས་བུའང་མི་ཉུང་བ་ཞིག་ཡོད་པ་ནི་ང་ཚོས་གསལ་པོར་ཤེས་ཐུབ་པ་ཞིག་རེད།བལ་ཡུལ་གྱི་མི་ཚང་མ་གཏམ་རྒྱུད་གསེར་ཐང་དུ་བཤད་པ་ལྟར་ཁ་ཆེ་སྣ་ཉག་གི་རིགས་རྐྱང་པ་མིན་ནའང་།མི་ཕལ་མོ་ཆེ་གཟུགས་དང་གདོང་ཆུང་བའི་རིགས་སུ་གཏོགས་པ་ནི་རང་རེ་བོད་ཀྱི་མི་རྣམས་དང་འདྲ་བར་སྣང་།འོན་ཀྱང་དེ་དག་གི་ཁྲོད་དུ་གཟུགས་དང་གདོང་དབྱིབས་སྨུག་ཞད་ཆེ་བའི་རིགས་ཤིག་ཡོད་པ་དེ་ནི་རྒྱ་གར་གྱི་མི་དང་ཅུང་འདྲ་ལ།དེ་ནི་བལ་ཡུལ་གྱི་བྲམ་ཟེའི་ཆོས་ལུགས་གཙོ་འཛིན་བྱེད་མཁན་གྱི་རིགས་ཡིན་ལ་ད་ལྟའི་རྒྱལ་བོ་ཡང་འདི་དག་གི་རིགས་སུ་འདུགབལ་ཡུལ་གྱི་རྒྱལ་པོ་ནི་གཙོ་བོ་ཧིན་དྷིའི་ཆོས་ལུགས་པ་ཞིག་ཡིན་ནའང་ནང་པ་ལའང་དད་གུས་ཆེ་བར་མ་ཟད།བོད་འཕན་ཡུལ་ནཱལེནྡྲའི་བསྟན་བདག་བཅོ་བརྒྱད་ཁྲི་ཆེན་རིན་པོ་ཆེ་རྒྱལ་བོའི་ཕོ་བྲང་དུ་ལན་མང་གདན་ཞུ་བྱས་ཏེ་ཆོས་ཀྱི་བགྱི་བའང་མཛད་ཚུལ་ལ་གཞིགས་ན།ཕྱི་ནང་གི་ཆོས་ལུགས་གཉིས་ཀྱི་བར་ཕན་ཚུན་སྡང་ཞེན་མེད་པར་ཐུགས་དཀྱེལ་ཡངས་པའི་རྒྱལ་པོ་དཔྱོད་ལྡན་ཞིག་ཡིན་པར་སྣང་ལ།མི་དམངས་ཀྱི་ཧྲིལ་པོས་དགའ་གུས་ཆེན་པོ་ཐོབ་ས་ཞིག་ཀྱང་ཡིན།